Acasă » Economie » Afacerea "căpuşa”. Companiile româneşti, devalizate prin taxele impuse de agenţia Guvernului 


Autor: Claudia Marcu 2024-02-04 14:06 


Afacerea "căpușa”. Companiile românești, devalizate prin taxele impuse de 
agenţia Guvernului 


Marcel Ciolacu și-a tras agenţie nouă, care devalizează companiile de stat 


Agenţia pentru Monitorizarea și Evaluarea Performanţelor Întreprinderilor 
Publice, apărută prin Legea guvernanţei corporative și aflată în subordinea 
Guvernului, are un singur scop. Acela de a căpușa și, implicit, devaliza și 
ultimele resurse ale companiilor de stat românești. Atribuţiile sale se calcă în 
picioare cu atribuţiile ministerelor care patronează firmele statului, iar prin 
birurile impuse pe venituri, nu pe profit, adună miliarde de lei care merg nu se 
știe unde. 


Mascarada guvernanțţei 
corporative, impusă, vezi Doamne, de OECD, un organism la care tot cotizăm bani grei, 
dar ne ţin ăia la ușă, va avea consecințe dezastruoase asupra companiilor de stat 


românești. Cele încă mari și puternice, rămân fără sume importante pentru investiții, iar 
celelalte sunt programate să dispară. 


Mai simplu explicat, guvernanța corporativă este o conducere selectată pentru o 
companie de stat, cu contract de mandat și cu indicatori de performanţă trecuţi în 
contract. Nimic nou. Numai procedurile de selecție se schimbă, care înseamnă bani grei la 
firme de consultanță, care să selecteze dosarele candidaţilor. 


Ce nu se schimbă? Responsabilitatea acestor manageri. Dacă nu ating indicatorii fixaţi și 
nu au scuze plauzibile, riscă cel mult să fie destituiți. Dacă aduc prejudicii întreprinderii, și 
aici apare noutatea, oamenii sunt asiguraţi pentru malpraxis, cu sume colosale, tot din 
banii amărâtei companii de stat. Pentru ca principiile guvernanţei corporative să 
funcționeze, Guvernul a înființat ditamai agenţia, sub denumirea de Agenţia pentru 
Monitorizarea și Evaluarea Performanţelor Întreprinderilor Publice (AMEPIP), ca organ de 
specialitate al administraţiei publice centrale cu personalitate juridică în subordinea 
Guvernului și în coordonarea prim-ministrului. Evident, că tot suntem pe austeritate, cu 
92 de posturi plus un președinte și doi vicepreședinți. 


8 milioane de lei numai de la Nuclearelectrica 


Potrivit unei hotărâri de guvern, finanţarea cheltuielilor curente și de capital ale AMEPIP 
se asigură de la bugetul de stat și din venituri proprii. Și acum vine partea interesantă. 
Veniturile proprii provin din cota de 30% aferentă amenzilor aplicate și dintr-un tarif de 
monitorizare de până la 0,1% din veniturile totale stabilite prin situaţiile financiare anuale 
ale întreprinderilor publice, aprobate pentru anul precedent, stabilit anual prin ordin al 
președintelui AMEPIP. Ca să înțelegeți cât înseamnă 0,1% din venituri, în proiectul de 
buget pentru 2024, Nuclearelectrica a estimat circa 8 milioane de lei bir dat către AMEPIP. 
Biruri chiar mai mari vor plăti și Hidroelectrica, Romgaz, Transgaz și tot ce mai avem 
companie de stat, mare sau mică, în țara asta. Ceea ce înseamnă că se ajunge la sume 
de miliarde de lei, care intră în contul acestei agenţii-căpușă, bani care vor merge pe 
salariile uriașe și, probabil, în direcții necunoscute oficial. 


De toţi banii 


Executivul a prevăzut ca AMEPIP să exercite funcții de reglementare, de strategie, prin 
care asigură elaborarea strategiilor și politicilor Guvernului în domeniile sale de activitate, 
precum și a propriilor strategii și politici, coordonate cu politica Guvernului, de 
monitorizare și control a implementării și respectării cerințelor de guvernanţță corporativă 
și de administrare a proprietăţii statului. Totodată, agenţia va verifica și va aviza 
indicatorii-cheie de performanţă ai întreprinderilor publice și va sprijini și îndruma 
ministerele care le patronează. Acum să luăm, de exemplu, Ministerul Energiei, care are 
în subordine marile companii din acest domeniu. Ce atribuţii are? Păi de strategie, de 
reglementare, de control și monitorizare a performanţelor întreprinderilor pe care le 
păstorește. Deci avem două instituţii, cu aparate proprii, care fac aceleași lucruri. Şi 
apropo de companiile de stat din energie, acestea mai trebuie să achite un alt bir către 
ANRE, tot cam cât dau la agenţia nouă. Şi apoi ne întrebăm de ce nu se dezvoltă sau de 
ce falimentează aceste entități. Păi de-aia, că le căpușează, canibalic, statul. 

